ჩეჩირე: "რუსეთი ხანგრძლივ საფრთხედ რჩება"
ამერიკის ხმის ქართული რედაქცია ოკუპაციის შედეგებზე საგარეო პოლიტიკის კვლევების ინსტიტუტის ექსპერტს, მაიკლ ჩეჩირეს ესაუბრა.
2008 წლის აგვისტოს ომიდან 7 წელი გავიდა. ბევრი ამერიკელი პოლიტიკოსი და ანალიტიკოსი მიიჩნევს, რომ ომმა არა მხოლოდ საქართველოს საზღვრები, არამედ რეგიონის და საერთაშორისო პოლიტიკა შეცვალა. მაიკლ ჩეჩირე, რომელიც საქართველოს და რეგიონის პოლიტიკას იკვლევს არ ეთანხმება მოსაზრებას, რომ ომი 2008 წლის 8 აგვისტოს დაიწყო. მისი თქმით ეს რუსეთის ხანგრძლივი პროვოკაციების და სამხედრო მოქმედებების გაგრძელება იყო. ჩეჩირეს აზრით, ომს წინ უძღოდა რუსეთის საქართველოში რეჟიმის შეცვლის რამდენიმეწლიანი გეგმა, და როცა ეს ეგრეთწოდებული „რბილი ძალის“ გამოყენებით ვერ მოხერხდა და საქართველო თავისი ევრო-ატლანტიკური მისწრაფებებისკენ და დემოკრატიისკენ სვლას აგრძელებდა, რუსეთმა მძიმე ძალა ჩართო: “გრძელვადიანი შედეგი არის ის, რომ საქართველოს კონფლიქტური რეგიონების ოკუპაცია გრძელდება. ასევე იმის აღქმა, რომ რუსეთი რჩება ხანგრძლივ საფრთხედ, რომელსაც შეუძლია ვითარების უფრო გამწვავება და საქართველოს სულ უფრო ნაკლები გავლენა აქვს საკუთარ უსაფრთხოებაზე რეგიონში, სადაც რუსეთი დომინანტი ძალაა.” ჩეჩირე უკრაინაში მიმდინარე ჰიბრიდულ ომზეც საუბრობს, რაც მისი აზრით საქართველოსთვის მზარდი საფრთხეა. ის ამბობს, რომ აგვისტოს ომის შედეგად რუსეთი რეგიონულ ჰეგემონად იქცა. მისი აზრით ახლა მნიშვნელოვანია საქართველომ თავდაცვისუნარიანობა გაზარდოს. “ვფიქრობ იმაზე დისკუსიის ნაცვლად, თუ ვინ უფრო ხმამაღლა უნდა იყვიროს რუსეთის აგრესიის შესახებ, საქართველომ თავისი ენერგია იმისკენ უნდა მიმართოს, რომ ქვეყანა მეტად თავდაცვისუნარიანი იყოს, უნდა გადახედოს თავისი სამხედრო ძალების სტრუქტურებს და საბიუჯეტო პროგრამის პრიორიტეტებს. ვფიქრობ ეს თემა სერიოზულად უნდა გადაიხედოს. ამის გაკეთება შეიძლება და ეს უფრო სასარგებლო იქნება ქვეყნისთვის.” კითხვაზე იზიარებს თუ არა კრიტიკას, რომ საქართველოს მთავრობამ საერთაშორისო დონეზე ვერ მოახერხა საქართველოს უკრაინის კონფლიქტის პარალელურად დღის წესრიგის თემად ქცევა, ჩეჩირე ამბობს, რომ ეს ლეგიტიმური კრიტიკაა, თუმცა მისი აზრით უკრაინის მაგალითი გვიჩვენებს, რომ შეიძლება რუსეთის ხმამაღალი კრიტიკოსი იყო, მაგრამ ეს ქვეყანაში ვითარებას არ ცვლის.